《题画用康乐道路忆山中韵》
清代·齐召南

绣壁溅群瀑，合飞势渐缓。水口回层峦，峭削如岸断。

茅茨四五回，篱落曲以款。幽人此间住，好风涤烦懑。

桃源理或然，奥区事非诞。绕径柳毵毵，依墙枣纂纂。

接筒引流长，叠石架桥短。孤亭当翠微，脩竹森千笴。

远岫霭微岚，鸣禽乐暄暖。飘飘携琴客，巾屦亦閒散。

问渠胡不弹，清音胜丝管。

作者简介：（1703—1768）浙江天台人，字次风，号琼台、息园。雍正七年副贡，乾隆元年，举博学鸿词，授检讨。与修《续文献通考》、《大清一统志》等书，累擢至礼部侍郎。旋以坠马伤病乞归。后以族人齐周华事株连被捕，夺职放归而卒。生平学术根底经史，尤精于史学，尝谓郦道元《水经注》明于西北而暗于东南，因撰《水道提纲》，另有《历代帝王年表》、《史汉功臣侯第考》、《后汉公卿表》、《宝纶堂文钞》、《赐砚堂诗》等。